Effektiv gennemførelse af offentlighedens ret til aktindsigt i dokumenter, som EU-institutionerne er i besiddelse af, er en af de måder, hvorpå EU tilstræber at øge gennemsigtigheden og ansvarligheden over for borgerne.

I 2015 fortsatte Kommissionen på flere måder med at konkretisere sit klare løfte om større åbenhed.

Ved udgangen af december 2015 var der blevet offentliggjort information om mere end 7 000 bilaterale møder mellem kommissærer, medlemmer af kabinetterne og generaldirektører og interesserepræsentanter. Det giver borgere og interessenter mulighed for at vide, hvem der mødes med Kommissionen og om hvilke emner.

En ny, forbedret version af åbenhedsregistret blev lanceret i januar 2015. Kommissionens beslutning om, at kommissærer, medlemmer af kabinetterne og generaldirektører kun må mødes med interesserepræsentanter, som står i åbenhedsregistret, har betydeligt øget synligheden af de enheder, der søger at øve indflydelse på formuleringen og gennemførelsen af politik på EU-plan. Registret fortsatte med at vokse støt og indeholder på nuværende tidspunkt over 9 300 registreringer, hvoraf over 3 600 nye medlemmer er kommet til siden januar 2015.

I andet halvår af 2015 implementerede Kommissionen også en god del af dets dagsorden for bedre regulering, fremlagt i maj 2015, med det formål at sikre, at EU's politiker når deres mål på den mest virksomme, effektive og gennemsigtige måde. Den interinstitutionelle aftale om bedre lovgivning, som Kommissionen foreslog sidste år, og som for nylig blev vedtaget, afspejler Europa-Parlamentets, Rådet og Kommissionens fælles løfte om at øge gennemsigtigheden i hele cyklussen for beslutningstagning i EU. Kommissionen har også indført nye feedbackmekanismer fra interessenter i meget tidlige faser i udarbejdelsen af forslag ved at offentliggøre køreplaner og indledende konsekvensanalyser.

Kommissionen indfriede sit løfte i november 2014 om at skabe mere gennemsigtighed i forhandlingerne om et transatlantiske handels- og investeringspartnerskab (TTIP) med USA. Fra januar 2015 har den med jævne mellemrum offentliggjort og opdateret en liste over TTIP dokumenter og offentliggjort flere forhandlingstekster og detaljerede rapporter fra forhandlingsrunderne.

Inden for denne bredere dagsorden for gennemsigtighed fortsatte retten til aktindsigt, fastsat ved artikel 15, stk. 3, i traktaten om Den Europæiske Unions Funktionsmåde og forordning (EF) nr. 1049/2001, med at være et af de centrale punkter i Kommissionens tilgang til gennemsigtighed. Den supplerede Kommissionens samtidige proaktive offentliggørelse af en stor mængde information og dokumentation på dens forskellige websteder.

Denne rapport, der er udarbejdet i henhold til artikel 17, stk. 1, i forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter, fremlægger oplysninger om Kommissionens anvendelse af reglerne for aktindsigt i 2015. Den indeholder oplysninger om antallet af begæringer om aktindsigt og om, hvor tit der blev indrømmet aktindsigt, og er baseret på statistiske data, der opsummeres i bilaget.

Statistikken omfatter antallet af begæringer og svar og ikke det antal dokumenter, der er begæret aktindsigt i, eller som er udleveret, hvilket var langt højere. Begæringerne kan faktisk omfatte et enkelt dokument, men omfatter oftest en lang række dokumenter eller endda hele dossierer om et bestemt emne eller procedure.

Vigtigheden af retten til aktindsigt i Kommissionens gennemsigtighedspolitik kan umiddelbart aflæses af statistikkerne, idet 84 % af de oprindelige begæringer blev imødekommet fuldt eller delvist, og 41 % af de genfremsatte begæringer resulterede i større eller endog fuld aktindsigt.

1.Registre og websteder

1.1.I 2015 blev 18 945 dokumenter føjet til registret over Kommissionens dokumenter (se bilag – tabel 1).

1.2.I 2015 omfattede Kommissionens offentlige register følgende dokumenttyper: COM, SEC, C, JOIN, SWD, EUT og PV. I 2015 udarbejdede eller modtog Kommissionen ingen følsomme dokumenter i nogen af de nævnte kategorier.

1.3.Følgende tabel viser tallene for besøg på webstedet om aktindsigt på EUROPA-portalen i 2015.





Besøgende Besøg Antal besøgte sider I alt 15 525 18 939 23 324 Gennemsnit pr. måned 1 294 1 578 1 944

2.Samarbejde med andre institutioner, der er omfattet af forordningen

De tre institutioner (Europa-Parlamentet, Rådet og Kommissionen) har holdt regelmæssige tekniske møder på administrativt plan med henblik på at udveksle erfaringer, udvikle god praksis og sikre en konsekvent anvendelse af forordningen.

3.Analyse af begæringerne om aktindsigt

3.1.I 2015 blev antallet af oprindelige begæringer om aktindsigt øget med mere end 8 % (6 752 ansøgninger i 2015 i forhold til 6 227 i 2014). Antallet af oprindelige svar i henhold til forordning (EF) nr. 1049/2001 blev ligeledes øget fra 5 637 i 2014 til 5 819 i 2015 (se bilag – tabel 2).